Document ID: 32014R0298

REGOLAMENT TAL-KUMMISSJONI (UE) Nru 298/2014
tal-21 ta’ Marzu 2014
li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill u l-Anness tar-Regolament tal-Kummissjoni (UE) Nru 231/2012 fir-rigward tad-diidroġenudifosfat tal-manjeżju biex jintuża bħala aġent levitanti u regolatur tal-aċidità
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 10(3), l-Artikolu 14 u l-Artikolu 30(5) tiegħu,
Wara li kkunsidrat ir-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (2), u b'mod partikolari l-Artikolu 7(5) tiegħu,
Billi:
(1)
L-Anness II tar-Regolament (KE) Nru 1333/2008 jistabbilixxi lista ta’ addittivi tal-ikel tal-Unjoni approvati għall-użu fl-ikel, u l-kundizzjonijiet tal-użu tagħhom.
(2)
Ir-Regolament tal-Kummissjoni (UE) Nru 231/2012 (3) jistabbilixxi l-ispeċifikazzjonijiet għall-addittivi tal-ikel elenkati fl-Annessi II u III tar-Regolament (KE) Nru 1333/2008.
(3)
Il-lista tal-Unjoni u l-ispeċifikazzjonijiet jistgħu jiġu aġġornati skont il-proċedura komuni msemmija fl-Artikolu 3(1) tar-Regolament (KE) Nru 1331/2008, b’inizjattiva tal-Kummissjoni jew wara li tkun saret talba.
(4)
Fis-7 ta' April 2011 tressqet applikazzjoni għall-użu tad-diidroġenudifosfat tal-manjeżju bħala aġent levitanti u regolatur tal-aċidità f’ċerti kategoriji tal-ikel, u saret disponibbli għall-Istati Membri.
(5)
L-aċidu fosforiku - fosfati - di - tri- u l-polifosfati (E 338 -452) huma awtorizzati għall-użu fi prodotti fini tal-forn bħala aġenti levitanti. Id-difosfati (E 450), speċifikati fir-Regolament (UE) Nru 231/2012, jistgħu jintużaw bħala alternattiva għall-Fosfat tal-aluminju tas-sodju (E541) biex b’hekk jitnaqqas il-kontenut tal-aluminju fl-ikel ipproċessat. Id-difosfati speċifikati bħalissa jħallu togħma astrinġenti ("togħma-piro") u jistgħu jikkontribwixxu għall-kontenut totali ta' sodju fl-ikel.
(6)
L-ispeċifikazzjonijiet għad-diidroġenudifosfat tal-manjeżju għandhom jiġu stipulati fl-Anness tar-Regolament (UE) Nru 231/2012, peress li s-sustanza tista’ tintuża bħala alternattiva għal difosfati oħra sabiex titnaqqas it-"togħma-piro" u biex ma jiżdiedx il-livell tas-sodju fl-ikel. Għaldaqstant, l-użu tad-diidroġenudifosfat tal-manjeżju għandu jiġi awtorizzat fil-kategoriji 6.2.1: Dqiq, dqiq li jikber minnu nnifsu biss; 6.5: Taljarini; 6.6: Panuri; 7.1: Ħobż u bziezen u 7.2: Prodotti fini tal-forn. In-numru E 450 (ix) għandu jiġi assenjat lid-diidroġenudifosfat tal-manjeżju.
(7)
Sustanzi simili, b’kontenut ta' manjeżju li huwa ugwali jew ogħla meta mqabbel mad-diidroġenudifosfat tal-manjeżju, il-melħ tal-monomanjeżju u tal-manjeżju dibażiku tal-aċidu ortofosforiku (E343i; E343ii) huma diġà awtorizzati għall-użu fl-istess kategoriji tal-ikel. L-inklużjoni tad-diidroġenudifosfat tal-manjeżju bħala difosfat alternattiv fl-Anness tar-Regolament (UE) Nru 231/2012 u l-użu sussegwenti tiegħu f’oġġetti tal-ikel mhijiex se tirriżulta f’żieda fil-konsum tal-fosfru jew tal-manjeżju. Għaldaqstant, l-istabbiliment tal-ispeċifikazzjoni u tal-awtorizzazzjoni speċifika tal-użu tad-diidroġenudifosfat tal-manjeżju (E 450 (ix)) bħala aġent levitanti u regolatur tal-aċidità mhuwiex meqjus bħala ta’ tħassib għas-sikurezza.
(8)
Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità Ewropea dwar is-Sigurtà fl-Ikel biex taġġorna l-lista tal-Unjoni ta’ addittivi tal-ikel stipulata fl-Anness II tar-Regolament (KE) Nru 1333/2008, ħlief meta l-aġġornament inkwistjoni ma jkunx mistenni li jħalli effett fuq is-saħħa tal-bniedem. Peress li l-inklużjoni tad-diidroġenudifosfat tal-manjeżju fl-Anness tar-Regolament tal-KE 231/2012 u l-awtorizzazzjoni tal-użu tad-diidroġenudifosfat tal-manjeżju (E 450 (ix)) bħala aġent levitanti mhumiex meqjusa ta' tħassib għas-sikurezza, m'hemmx għalfejn tintalab l-opinjoni tal-Awtorità Ewropea dwar is-Sigurtà fl-Ikel.
(9)
Għaldaqstant ir-Regolamenti (KE) Nru 1333/2008 u (UE) Nru 231/2012 għandhom jiġu emendati skont dan.
(10)
Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 1333/2008 huwa emendat skont l-Anness I ta’ dan ir-Regolament.
Artikolu 2
L-Anness tar-Regolament (UE) Nru 231/2012 huwa emendat skont l-Annes II ta’ dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Marzu 2014.

Labels: 3
0
1
17